TEHNOLOŠKI PROCES PRIJEVOZA

Svaka grana prometa (cestovni, željeznički, pomorski, promet na unutrašnjim plovnim putevima i zračni promet) ima svoj tehnološki proces, koji s obzirom na predmet prijevoza može biti:

* Tehnološki proces prijevoza putnika
* Tehnološki proces prijevoza tereta (robe)

Bez obzira o kojoj grani prometa kao i predmetu prijevoza se radi u tehnološkom procesu prijevoza postoje tri dijela i to:

* Priprema
* Prijevozni proces
* završetak prijevoza

Priprema prijevoznog procesa sadrži u sebi tehnološki i komercijalni dio. Tehnološki dio pripreme odnosi se na prijevozni put (kuda će se ići), prijevozna sredstva (kojim prijevoznim sredstvom će se koristiti), pripremu putnika i tereta za prijevoz i planiranje ostvarenja prijevoznog procesa (posada prijevoznog sredstva i vozni red odnosno plan prijevoza). Komercijalni dio pripreme obuhvaća pripremu i izdavanje prijevozne dokumentacije za posadu prijevoznog sredstva, prijevozno sredstvo, putnike i njihovu prtljagu, paketnootpremne pošiljke odnosno teret u ovisnosti, što je predmet prijevoza.

Prijevozni proces ostvaruje se kroz tri dijela. Prvi dio objedinjuje radnje oko ulaska putnika i smještaja paketno – otpremnih pošiljki u prijevozno sredstvo (kod prijevoza putnika), kao i osobite radnje s prijevoznim sredstvima u pojedinim granama prometa prije prijevoza od mjesta polaska do mjesta dolaska. Drugi dio je ustvari prijevoz putnika, prtljage, paketnootpremnih pošiljki odnosno tereta na određenom putu od mjesta polaska do mjesta odredišta. U okviru drugog dijela prijevoznog procesa pružaju se razne usluge putniku i poduzimaju radnje u svezi tereta, kao i radnje vezane uz pojedinu vrstu prijevoznog sredstva. Treći dio predstavlja skup radnji vezanih uz putnike, prtljagu, paketno – otpremne pošiljke odnosno teret na odredištu. Treći dio kod prijevoza putnika čini njihov izlaz iz prijevoznog sredstva i iskrcaj paketno – otpremnih pošiljki iz prijevoznog sredstva te predaja u skladište, dok u prijevozu tereta u trećem dijelu su obuhvaćene sve radnje u svezi tereta na mjestu iskrcaja.

Završetak prijevoznog procesa ima ima tehnički i komercijalni dio. U tehničkom dijelu završetka prijevoznog procesa obuhvaćene su sve radnje vezane uz prijevozna sredstva po završetku prijevoza, tj. postprijevozni pregled, njega i priprema prijevoznog sredstva za novi zadatak. Komercijalni dio završetka sastoji se u obradi prijevozne dokumentacije, naplati prijevoza, izdavanju paketnootpremnih pošiljki i tereta iz skladišta, kao i analize ostvarenja prijevoznog procesa tehnološki i financijski.

Tehnološki proces u PT (poštansko telekomunikacijskom) prometu razlikujemo po pojedinim oblicima prometa. Tako tehnološki proces prijenosa poštanskih pošiljki se dijeli na 5 tehnoloških dijelova:

* Prijam
* Otprema
* Prijevoz
* Prispjeće
* Uručenje

Tehnološki proces u brzojavnom prometu može se također raščlaniti na dijelove:

* Prijam
* Otpravljanje
* Preuzimanje
* Uručenje